Alueiden komitean lausunto aiheesta "Maaseutualueiden kulkuyhteydet"



Virallinen lehti nro C 317 , 06/11/2000 s. 0020 - 0022



Alueiden komitean lausunto aiheesta "Maaseutualueiden kulkuyhteydet" (2000/C 317/06) ALUEIDEN KOMITEA, joka ottaa huomioon työvaliokuntansa 2. kesäkuuta 1999 Euroopan yhteisön perustamissopimuksen 265 artiklan viidennen kohdan nojalla tekemän päätöksen laatia lausunto aiheesta "Maaseutualueiden kulkuyhteydet" ja antaa lausunnon valmistelu valiokunta 2:n "maatalous, maaseudun kehittäminen, kalatalous" tehtäväksi, ottaa huomioon 16. tammikuuta 1997 antamansa lausunnon "Maaseudun kehittämispolitiikka" (CdR 389/96 fin)(1), ottaa huomioon marraskuussa 1996 annetun Corkin julistuksen maaseudun kehittämispolitiikasta, ottaa huomioon 14. tammikuuta 1999 antamansa lausunnon Agenda 2000:sta ja YMP:n uudistamisesta (CdR 273/98 fin)(2), ottaa huomioon 14. tammikuuta 1999 antamansa lausunnon "Ehdotus: Neuvoston asetus (EY) N:o annettu Euroopan maatalouden ohjaus- ja tukirahaston (EMOTR) tuesta maaseudun kehittämiseen" (CdR 308/98 fin)(3), ottaa huomioon neuvoston asetuksen (EY) N:o 1257/1999, annettu 17. päivänä toukokuuta 1999, Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta(4), ottaa huomioon valiokunta 5:n "sosiaalipolitiikka, kansanterveys, kuluttajansuoja, tutkimus, matkailu" 19. lokakuuta 1999 hyväksymän osuuden lausuntoluonnokseen (CdR 348/99 fin) (esittelijä: Giuseppe Torchio, Spinedan kunnanjohtaja, I, PPE), ottaa huomioon valiokunta 2:n toukokuun 4. päivänä 2000 hyväksymän lausuntoluonnoksen (CdR 132/2000 rev.) (esittelijä: Wim van Gelder, kruunun asiamies Zeelandin läänissä, NL, PPE), hyväksyi 14. ja 15. kesäkuuta 2000 pitämässään 34. täysistunnossa (kesäkuun 14. päivän kokouksessa) yksimielisesti seuraavan lausunnon. SUOSITUKSET 1. Läheisyysperiaatteen mukaisesti on maaseutualueiden kulkuyhteyksien edistäminen ennen kaikkea Euroopan alueiden ja yksittäisten jäsenvaltioiden tehtävä, jonka tulisi perustua EU:n toimielinten sekä paikallis- ja alueviranomaisten väliseen yhteistyöhön. 2. Maaseutualueiden kulkuyhteydet riippuvat hyvin toimivasta infrastruktuurista, mm. teistä ja laajakaistaisesta tiedonsiirrosta. On tärkeää pitää yllä ja kehittää maaseudun kulkuyhteyksiä, jotta alue- ja paikallisyhteisöt pystyvät takaamaan alueensa kestävän kehityksen. 3. Euroopan unionin politiikassa on tuotava esiin, että kävelyn ja pyöräilyn kaltaisten perusluonteisten vapaa-ajanviettotapojen edellytysten lisääminen liittyy välittömästi jo olemassa oleviin yhteisön maatalouspolitiikan painoaloihin, kuten maaseudun kehittämiseen, kestävään kehitykseen ja Euroopan kulttuurimaiseman säilyttämiseen. 4. Komitea kehottaa Euroopan alueita ja unionin jäsenvaltioita toimimaan politiikassaan siten, että maaseutua avataan mahdollisimman paljon ulkoilua ja kestäviä matkailumuotoja varten. 5. Komitea käsittelee erillisessä lausunnossa kolmea näkökohtaa, jotka edellyttävät lainsäädännön tai säännöstön mukauttamista kuitenkin kansallista lainsäädäntöä sekä alue- ja paikallisviranomaisten toimivaltaa erityisesti linjauskysymyksissä kunnioittaen. a) Aina kun laillinen kulkuoikeus on epäselvä tai sitä ei ole taattu riittävästi (kuten joissakin maissa meren, järvien ja jokien rantavyöhykkeillä), on säädettävä, että sääntönä on periaatteessa vapaa kulkuoikeus ja että siitä voidaan poiketa ainoastaan painavista turvallisuus-, ympäristö- tai muista vastaavista syistä. b) Vapaa kulkuoikeus lienee useimmissa tapauksissa jo taattu silloin, kun polkujen ja teiden hallinnasta vastaavat viranomaiset (tai niiden kaltaiset tahot). Mikäli näin ei ole, pääsääntönä tulee edellisen kohdan tavoin olla, että alueelle on vapaa pääsy, ellei hyvin perustein nimenomaisesti toisin määrätä. c) Mikäli polkujen ja teiden kunnossapidosta vastaa yksityishenkilö tai yksityinen yritys, eikä tienkäyttöoikeudesta ole säädetty lailla, tulee poliittisin toimin pyrkiä mahdollisimman laajan yhteisen virkistyskäytön toteutumiseen. 6. On suoritettava kattava arviointi lintudirektiivin (direktiivi 79/409/ETY), luontotyyppidirektiivin (direktiivi 92/43/ETY) ja uudelleenmetsittämisestä annetun yhteisön asetuksen (asetus (ETY) N:o 2080/92) sekä mahdollisesti Euroopan unionin muun asiaa koskevan lainsäädännön soveltamisen vaikutuksista maaseutualueiden kulkuyhteyksiin. 7. Komitea suosittelee alueille , että ne sisällyttävät alueellisiin kehityssuunnitelmiinsa kävely- ja pyöräreittejä. Lisäksi komitea kehottaa kiinnittämään huomiota (alueidenvälisiin) läpikulkuyhteyksiin. 8. On edistettävä mahdollisuutta käyttää yhteisön rakennerahastovaroja (mm. EMOTR, EAKR, Leader) kävelyyn, pyöräilyyn ja kaikenlaiseen muuhun ulkoiluun tarkoitettujen rakenteiden edelleen kehittämiseen, jotta voidaan toimia eurooppalaisen kulttuurimaiseman toivotun elvyttämisen hyväksi. 9. Lisäksi on vapautettava riittävästi varoja, joilla tuetaan maatalouden monitoimisuutta mm. muuttamalla maatiloja matkailijoille soveltuviksi majoituspaikoiksi ja järjestämällä niihin asianmukaiset kulkuyhteydet vaeltajille, pyöräilijöille, ratsastajille ja kaikenlaista muuta ulkoilutoimintaa harrastaville. 10. Ympäristön kannalta kestävän "maaseutumatkailun" kehittämiseen tähtäävien toimien toteuttamiseksi alueilla on kannustettava aloitteita, joiden tavoitteena on asianosaisten tahojen (maatalous-, luonto-, virkistys/matkailupiirit) tuen hankkiminen. Toimenpiteiden onnistumisen keskeinen edellytys on se, että paikalliset toimijat osallistuvat niiden toteuttamiseen. Tällaisen alhaalta ylöspäin suuntautuvan lähestymistavan edut ovat ilmeiset, ja se on lisäksi yhteisön rakenteille luonteenomaisen läheisyysperiaatteen mukainen. On luotava rakenteita ja toteutettava toimia ympäristö- ja satovahinkojen kompensoimiseksi maaseudulla ja ennen kaikkea ekologisesti herkillä alueilla. Samalla kun maaseutualueet ovat yhä enemmän ihmisten ulottuvilla, on heitä kasvatettava kunnioittamaan ympäristöä. Lisäksi on hyvä täsmentää, että maaseudun vetovoimaan ja kulkuyhteyksiin vaikuttavat myös erityisesti uuden teknologian avulla (Internet) tehtävät matkailunedistämistoimet. 11. Jotta maaseudun kulkuyhteyksiä kohtaan saataisiin jatkuvasti huomiota ja alueidenvälistä tietojen- ja kokemustenvaihtoa edistettäisiin, komitea kehottaa komissiota perustamaan vuosittain myönnettävän "parhaat käytänteet" -aiheisen palkinnon jaettavaksi alueelle, joka on esimerkillisen tai innovatiivisen hankkeen avulla osoittanut ottaneensa edellä mainitut suositukset vakavasti. Lisäksi olisi hyödyllistä, että Euroopan komissio julkaisee hyvien käytänteiden käsikirjan. 12. Alueiden komitea kehottaa komissiota kutsumaan retkeily-, pyöräily- ja ulkoilualan muut eurooppalaiset kattojärjestöt osallistumaan kyseiseen palkintolautakuntaan. Bryssel 14. kesäkuuta 2000. Alueiden komitean puheenjohtaja Jos Chabert (1) EYVL C 116, 14.4.1997, s. 46. (2) EYVL C 93, 6.4.1999, s. 1. (3) EYVL C 93, 6.4.1999, s. 9. (4) EYVL L 160, 26.6.1999, s. 80.